
Felkészítés a külföldi tanulmányútra
A kiutazó csoport felkészítését a már évek óta megszokott módon végeztük. Már jóval  a kiutazást megelőzően munkatársaimmal az interneten gyűjtöttük be a legfontosabb tudnivalókat Andalúzia földrajzáról, történelméről, társadalmi és gazdasági jellemzőiről. Ezekből több előadást is összeállítottunk, és  elmondtuk a csoport tagjainak a legfontosabb tudnivalókat, a legérdekesebb jellegzetességeket. Része volt ennek természetesen a spanyol gasztronómia, mivel a helyi ízekre fel kell készíteni a kiutazókat, hogy ne legyen meglepetés. Ezeket a felkészítő előadásokat én magam és Papp László munkatársam tartottuk a kamara épületében.
Juhos János úr, kamaránk alelnöke a spanyol szakképzés alapjairól tartott átfogó előadást, annak érdekében, hogy valamelyest felkészülten utazzunk ki, és konkrét kérdéseket tudjunk feltenni alkalmasint.

A felkészítő tréning fontos része volt a nyelvi felkészítés. A projekt munkanyelve az angol volt, és a kiutazóktól elvártuk, hogy alapfokon beszéljék a nyelvet. Fontosnak tartottuk azonban, hogy a kiutazást megelőzően átismételjünk néhány szükséges fogalmat, kifejezést, és szituációs gyakorlatokat tartottunk. Része volt a felkészítésnek a helyszínen kiosztott anyag, amit minden résztvevő hazavihetett, és otthon gyakorolhatta. Ilyen kiosztott anyag volt például egy-egy spanyolországi étlap, melynek tanulmányozásával egyrészt a nyelvi készséget és szókincset is fejlesztették, másrészt felkészülhettek arra, hogy ott majd milyen étlapokkal szembesülnek egy-egy alkalommal, amikor akár étterembe, akár egy tapas-bárba megyünk.
Úgy érzem, a felkészítés messzemenően elérte célját, a felkészítés során átvett témakörök a kint töltött hét során előkerültek, és jó volt látni, hogy a csoport tagjai használták a tudást. 
Külföldi tanulmányút megvalósulása
A több hónapos előkészítést és a felkészítő tréningeket követően a kiutazásra 2015. szeptember 05-14 között került sor. A kint tartózkodás ideje alatt öt munkanapot sikerült teljesítenünk. Nehézséget okozott, hogy nagy távolságokat kellett teljesítenünk, ebbe a régióba (Andalúzia) ritkán jár repülőgép. A legközelebbi repülhető célpont Malaga volt, onnan autókkal mentünk tovább. A helyi közlekedést bérelt gépkocsikkal végeztük. A kint tartózkodás ideje alatt két minibuszt béreltünk a 15 fő részére, az egyik gépkocsit Juhos János vezette, a másikat pedig én magam. Mindkettőnk tapasztalt gépkocsivezető, a megtett mintegy 1400 km-es autózás során nem is volt semmiféle probléma. 
A kint töltött időben megvalósított szakmai programok számomra is igen érdekesek és tanulságosak voltak, bár nem kapcsolódnak szorosan a munkakörömhöz, hiszen én a Békés Megyei Kereskedelmi és Iparkamara Külgazdasági és EU-integrációs osztályát vezetem. A megújuló energiák tanulmányozása így nem is tartozik közvetlenül a napi feladataim közé, de egyáltalán nem idegen tőlem. Évekkel ezelőtt a kamara közreműködésével létesítettünk egy megújuló energiákkal foglalkozó innovációs központot Szarvason, és a kamara részéről én voltam a projekt-koordinátor. 
És akkor nézzük a látottakat, tanultakat, tapasztaltakat. 

A projekt fogadó partneréről, az Europroyectos Leonardo da Vinci, Córdoba vállalkozásról írnék először, hiszen ők voltak azok, akik a szakmai kiutazás programjait megszervezték, gondoskodtak a kint tartózkodás ideje alatt az ellátásunkról, szakmai és kulturális programjainkról. Korábbi együttműködésünkből már tudtam, hogy rendkívül felkészült, fiatal, ám mégis tapasztalt munkatársak dolgoznak a cégnél. Évek óta foglalkoznak külföldi diákok és szakképzési szakértők fogadásával, ezért világosan tudják, hogy mit vár el az odaérkező partner, milyen kérdések vagy problémák merülhetnek fel, és ezt hogyan lehet a leggyorsabban, leghatékonyabban kezelni. Mindezeket természetesen egy jellemző mediterrán mentalitással megáldva teszik, ami az európai ember számára olykor lassúnak tűnhet, viszont mindig felélénkült a hangulat, amikor az ígéreteket kértük számon. Végül minden mindig pontosan akkor és ott volt, ahogyan kértük, de ezért gyakran kellett plusz köröket futni. Ez számomra nem okozott gondot, egyfajta mediterrán bája volt.
A szakmai programjainkról. A programok helyszínei a témakör jellegénél fogva a régió területén egymástól olykor jelentős távolságra voltak, de amint azt korábban leírtam, bérelt autóinkkal ez nem okozott nagy nehézséget. Minden egyes helyszínen jól felkészült szakemberek vártak bennünket, és szinte mindenki elő tudta adni a saját mondandóját angol nyelven. Az angol nyelvtudásuk olykor okozott kisebb nehézséget, mert legtöbbjük rémes akcentussal beszélt. Ezért mivel a spanyolok angolja szinte érthetetlen tájszólásban volt, gyakorlatias okokból a szakmai rendezvényeken én tolmácsoltam angolról magyarra. Ebben nagy segítségemre volt, hogy korábban sokat dolgoztam idegen nyelvi környezetben, ahol mindenki a maga akcentusában beszélt angolul. Számomra akkoriban nagy kihívás volt az olaszok angolját megtanulni. Így azonban, hogy a kint tartózkodás ideje alatt tolmácsoltam, a csoport minden tagja világosan megértette az előadások tartalmát, és jobban hasznosult a kint töltött idő. A kiutazást megelőzően, mint említettem már voltak ismereteim a megújuló energiák területén, és érdeklődve hallgattam a fogadó partnerek előadásait az egyes meglátogatott helyszíneken. A dél-spanyol földrajzi körülményeknek köszönhetően gyakorlatilag a megújuló energiák szinte összes válfaja megtalálható, de mi a szél és a napenergiára koncentráltunk. 
Elsőként az Almeria közelében fekvő Plataforma Solar de Almeria napenergia kutató központot látogattuk meg. Itt a napenergia hasznosításának legkülönfélébb módjait kutatják, és e mellett anyagkutatásokat végeznek projekt-szinten egyetemek, és kutató intézetek számára. A szakterületeik felsorolása a teljesség igénye és lehetősége nélkül: gőzüzemű erőművi tesztek, fotovoltaikus áramtermelési kutatások, anyagkutatás és tesztelés a fémipar és az űripar számára, tengervíz sótalanítási eljárások kutatása, ivóvíz csírátlanítás és fertőtlenítés vegyszerek helyett, áramtermelési módszerek kutatása távoli ritkán lakott települések számára, stb. Természetesen több olyan épület is volt a bázison, amelyeknek a közelébe sem engedtek bennünket, és kérdésünkre csak annyit válaszoltak, hogy nem nyilvános kutatások folynak az épületben. Mindezek közül a számomra leginkább érdekes és tanulságos a távoli alig lakott területek  -alapvetően fekete-afrikai országokban-  áramellátásának megoldása a lehető legegyszerűbb és legolcsóbb módon. Ezeket olyan, viszonylag kisméretű parabolatükrökkel oldották meg, amelyek egy kis falu áramszükségletét biztosíthatják. A felhasználásra a távoli kórházak, iskolák, vízszivattyúk működtetésekor kerülhet sor olyan helyeken, ahonnan a legközelebbi elektromos hálózat is száz kilométeres távolságban van. Ezek a rendszerek valóban kis helyigényűek, viszonylag olcsók, és nagy biztonsággal szolgáltatnak áramot napsütéses időben. Sokat meg lehetne velük takarítani itthon is, például oktatási, egészségügyi intézményekben, közhivatalokban.  A másik igen érdekes megoldás az ivóvíz fertőtlenítési eljárás volt, amikor a nap sugárzásával, nem hevítéssel a szennyezett, fertőzött vizet ihatóvá teszik egy rövid és olcsó eljárás segítségével.  Kár, hogy itthon mindenki csak a fotovoltaikus panelekre és a meleg víz előállító rendszerekre gondol, amikor a téma szóba kerül.
A munkanap további részében az El Marquesado szélerőmű park területén találkoztunk egy szélkerekeket üzemeltető vállalkozás tulajdonosával, stílusosan egy szélkerék tövében. Megtudtunk rengeteg teljesítményadatot és megtérülési mutatót, de a legnagyobb tanulság a következő volt. Meglepő volt, hogy egy szélkerék üzembe helyezését öt éves engedélyezési eljárás előzi meg, és ebből két éven keresztül a szelet monitorozzák három magassági ponton, napi 24 órában. Ha minden feltétel adott, akkor végül megkapja a működési engedélyt a szélkerék. Ez magyarra lefordítva annyit jelent, hogy ha ma elkezdene egy vállalkozás egy szélparkot tervezni, abból leghamarabb öt év múlva lehetne működő energiatermelő egység. Ebből látszik, hogy Magyarországon minimum öt évvel (plusz amióta az ő szélparkjaik már működnek) vagyunk lemaradva a spanyolok mögött. Ez nagyon nagy hiba szerintem.
Másnap a délelőtti kamarai látogatás legnagyobb sajnálatomra elmaradt, köszönhetően a latinos szervezésnek. Hangot adtunk nemtetszésünknek, és kértük, hogy ezt közölje velünk a kamara írásban is, megfogalmazva a látogatás meghiúsulásának okait. Kérésünkre ezt meg is kaptuk, de ez csak kevéssé vette el a nap rossz emlékét. Következő úticélunk a garanadai önkormányzat volt. A látogatás célja az önkormányzat épületének tetején elhelyezett fotovoltaikus napelemek megtekintése, illetve az önkormányzat megújuló energiák terén tett erőfeszítéseinek és eredményeinek meghallgatása. 
[image: image1.jpg]



Fotó: a tetőn lévő panelek teljesítményét bármikor monitorozhatják egy mobiltelefonon is.
Megtudtuk, hogy egy egész osztály foglalkozik a megújuló energiák népszerűsítésével, és a várost körülvevő települések bevonásával. Nem csak napenergiával foglalkoznak, hanem biomasszával is, a környék fahulladékát, valamint a jelentős mandulafeldolgozó és  olívaipari maradványtermékeket pelletté préselik, és értékesítik, jellemzően külföldre. Az önkormányzati fenntartású középületeken ahol lehet, fotovoltaikus paneleket telepítenek a tetőre, és ezzel profitot termelnek az önkormányzat számára. A megtérülési idő kb. 5-7 év attól függően, hogy milyen helyre telepítik a rendszert (mennyi besugárzást kap), a bekerülési összeg pedig 20.000 euró volt. Az önkormányzat külön büszke arra, hogy az épületük tövében van egy napenergiával működő elektromos-kerékpár töltő állomás, ahol az önkormányzat 3 kerékpárját töltik. Ha el kell menni valamely másik önkormányzati épületbe a városban, akkor ezeket a kerékpárokat használják, nem autókat. Van továbbá egy elektromos motorkerékpár töltő állomásuk is, azt azért építették ki, mert van egy munkatárs, akinek ilyen járműve van. Ezekkel a megoldásokkal jó reklámot is csinálnak annak, amivel foglalkoznak. Megtudtuk, hogy a hálózatba betáplált áramért az áramszolgáltató többet fizet, mint amennyiért a lakosság veszi az áramot a szolgáltatótól, ezért senkin nem a saját céljaira termeli az áramot, hanem mindenki eladja azt. Miért jó ez a szolgáltatónak? Azért, mert az ipari üzemeknek szükségük van az áramra, és meg is fizetik azt. Ezen már van haszon, továbbá ily módon nem kell horribilis összegekért erőműveket építenie az államnak vagy magántársaságoknak, mert a lakossági betáplálás megtermeli azt. Na ez volt a nap nagy tanulsága számomra, és ilyenkor mindig sajnálom, hogy nem politikusok vesznek részt ilyen tanulmányutakon. Hogy mennyire más megközelítésben állnak hozzá a dolgokhoz: pellet világtérkép az önkormányzatnál.

Programunk másnap Córdobában folytatódott, ahol a Rabanales 21 ipari parkban lévő fotovoltaikus parkot néztük meg. Itt is áramtermelésre szakosodott vállalkozás működteti a rendszert. A megoldásokban az volt különleges, hogy a rendszert egy autóparkolóba telepítették úgy, hogy a parkoló autók fölé épített fémszerkezet tartja a paneleket, amik így árnyékot adnak a parkoló autóknak. Ez így kellemes és hasznos is, ráadásul nem is csúnya, nem rontja a városképet. A mellénk rendelt szakemberrel elbeszélgetve megtudtuk, hogy a rendszer üzemeltetéséhez nincs szükség különleges szakképzettségre, neki is villanyszerelő a szakmája, és amit nem tudott, azt megtanították neki itt a cégnél. Hasonlókat hallottunk az előző programhelyeken is, tehát levonhatjuk a következtetést még mielőtt a heti program véget ért, hogy itthon nem a szakmai felkészültség hiánya a szűk keresztmetszet, hanem a jogi környezet mássága. 
Heti programunk végrehajtásában még két energiatermelő egység megtekintése szerepelt. Egyikük a Magtel spanyol tulajdonú energiatermelő nagyvállalat La Africana thermosolar üzeme. A hét során ez volt rám a legnagyobb hatással, mert ilyen műszaki megoldást máshol még nem láttam. Lényege röviden: naptükrök segítségével egy acélcsőben áramló olajat hevítenek kb. 380 fokra, majd belevezetik egy folyékony sót tartalmazó több ezer köbméteres tartályba, ahol a forró olajvezeték átadja a hőt a sónak. A folyékony só nagy hőtehetetlenségű, sokáig raktározza a hőt. A megtermelt hővel vizet gőzzé hevítenek, és gőzüzemű turbinákkal áramot fejlesztenek. Nappal, amikor intenzíven süt a nap, ez viszonylag egyszerű, de éjjel sem áll le az áramtermelés, mert a forró sóval tovább folytatják a vízgőz előállítását, és termelik az áramot akkor is, ha nem süt a nap. A rendszer nagyjából 7-8 órán keresztül képes kihasználni a só hőjét. A folyamatos vízellátást ezen a rendkívül száraz vidéken (évente kb. 10 intenzíven esős nap van) három forrásból biztosítják: a közeli folyóból, saját kútjaikból, és saját esővíztározójukból. A cég alkalmazottai, akik bennünket kísértek, nagyon büszkék voltak, hogy a teljes berendezés és s tulajdonosi kör is spanyol. Amikor közelebbről is szemügyre vettük a berendezéseket, bizony sok helyen láttuk, hogy a lényeget azért ők is onnan veszik, ahonnan a legjobb: Siemens.

Fotók: a Magtel La Africana thermosolar erőmű madártávlatból és közelről (forrás: www.generalcable-fr.com és www.corporaciontecnologica.com )
A másik termelőegység a Magtel másik telephelye, egy fotovoltaikus telep volt, ahol összesen három ember, mindannyian villanyszerelők dolgoznak, maga az objektum pedig több hektár kiterjedésű, hatalmas energiatermelő telep. A telephely üzemelésének teljes felügyelete egy számítógépen történik, a rendszer úgy van kiépítve, hogy az összes panel teljesítménye, pozíciója és működése (avagy működési hibái) azonnal láthatók.
A megtekintett megújuló energia felhasználásán alapuló telephelyeken tapasztaltak alapján úgy értékeltem, hogy a magyarországi időjárási viszonyok között a jelenleg meglévő megújuló energia termelésnél sokkal nagyobb mennyiséget elő lehetne állítani, de ehhez sok egyéb mellett a jogi útvesztők egyszerűsítésére lenne szükség. Sokkal nagyobb arányban be kellene vonni a termelésbe a lakosságot, ki-ki a saját házának tetején termeljen áramot, és táplálja be a rendszerbe. Jelenleg ez nehézkesen működik, pedig kímélné az állami forrásokat, és rövid idő alatt nagy kapacitásokat lehetne kiépíteni, pontosabban: kiépíttetni a lakossággal, aki ezt örömmel tenné.
Külföldi tanulmányút menedzsmentje
A menedzsment értékelésétől eltekintenék, mivel annak magam a része vagyok projekt-koordinátorként. Mindezek mellett úgy értékelem, hogy igen alaposan és körültekintően előkészített és lebonyolított szakmai tanulmányutat sikerült szerveznünk. A fogadó intézmény menedzsment tevékenységéről szintén csak jókat tudok írni, lelkiismeretesen végezték munkájukat, bár a kiutazást megelőzően hosszú hónapokon keresztül egyeztettünk, pontosítottunk, mindkét fél próbálta a saját akaratát és érdekeit érvényesíteni. Ez végül jól sikerült, és mindkét fél elégedett volt a szakmai tanulmányút megvalósítását követően. 
Külföldi tanulmányút értékelése
A szakmai tanulmányutat nagyon jól sikerültnek érzem, a magas szintű előkészítés meghozta gyümölcsét. A kiutazást megelőzően már időben megtörténtek a felkészítő előadások, megkötöttük a szerződéseket a kiutazó személyekkel, gondoskodtunk a megfelelő minőségű szállás lefoglalásáról és a szabadidő hasznos eltöltésének megtervezéséről is. Ennek köszönhetően az út során semmiféle probléma nem merült fel, mindvégig tartani tudtuk az előre eltervezett munkaprogramot úgy, hogy az egyik utastársunknak sem volt nehezen teljesíthető. Eddigi tapasztalataimat megerősítette ez az út abban, hogy nem szabad túl sokat betervezni, mert akkor a feszített tempó elégedetlenséget szül, a résztvevők elfáradnak. Nálunk egy alkalommal volt ilyen, amikor úgy éreztem, fáradt a csoport, és lassul a tempó. Ettől eltekintve mindenre jutott idő és a résztvevők személyes megújuló energiája. 
Disszemináció
A látottak és tapasztaltak közreadása már rögtön a hazatérést követően megtörtént, amikor egy hosszú cikk jelent meg a Békés Megyei Hírlap 2015. szeptember 19-i számának címlapján. Ez természetesen csak az egyik, előre betervezett megjelenésünk. A cikket követi még számos fórum, ahol beszámolunk a spanyolországi tapasztalatokról. A cikk megjelenése után néhány nappal bejelentkezett a kamaránál egy gyulai vállalkozó, aki szélerőművek telepítésénél működött közre, és jelenleg is olyan projekteken dolgozik, amelyek e szakterületet érintik. Ez már a mi projektünknek egy közvetlen hasznosulása volt, elégedettek vagyunk ezzel, mert igazolta az előzetes elképzeléseinket, hogy igenis van értelme foglalkozni a megújuló energiákkal Magyarországon, Békésben.
Békéscsaba, 2015. október 13.

